PATIKINIMO PAREIŠKIMAS 3. Atsižvelgdami į Sutarties dėl Europos Sąjungos veikimo (SESV) 287 straipsnio nuostatas, Audito Rūmai auditavo: a) Agentūros metines finansines ataskaitas, kurias sudaro 2013 m. gruodžio 31 d. pasibaigusių finansinių metų finansinės atskaitomybės (3) ir biudžeto vykdymo ataskaitos (4); ir b) šiose finansinėse ataskaitose atspindimų operacijų teisėtumą ir tvarkingumą. Vadovybės atsakomybė 4. Vadovybė yra atsakinga už Agentūros metinių finansinių ataskaitų rengimą ir sąžiningą jų pateikimą bei atspindimų operacijų teisėtumą ir tvarkingumą (5). a) Su Agentūros metinėmis finansinėmis ataskaitomis susijusi vadovybės atsakomybė apima vidaus kontrolės sistemos, – susijusios su finansinės atskaitomybės, kurioje nėra reikšmingų dėl sukčiavimo ar klaidų atsiradusių iškraipymų, parengimu ir sąžiningu pateikimu, – nustatymą, taikymą ir priežiūrą; tinkamų apskaitos metodų, remiantis Komisijos apskaitos pareigūno patvirtintomis apskaitos taisyklėmis (6), pasirinkimą ir taikymą; esamomis aplinkybėmis pagrįstų apskaitinių įvertinimų atlikimą. Direktorius Agentūros metines finansines ataskaitas patvirtina po to, kai jos apskaitos pareigūnas jas parengė remdamasis visa turima informacija ir pateikė su finansinėmis ataskaitomis susijusį raštą, kuriame, be kita ko, nurodo, kad jis turi pakankamą patikinimą, jog jos visais reikšmingais aspektais tikrai ir teisingai atspindi Agentūros finansinę būklę; b) su atspindimų operacijų teisėtumu ir tvarkingumu bei patikimo finansų valdymo atitiktimi susijusi vadovybės atsakomybė apima veiksmingos ir efektyvios vidaus kontrolės, – apimančios pakankamą priežiūrą ir tinkamas priemones, siekiant išvengti pažeidimų ir sukčiavimo bei, prireikus, teismines procedūras, susigrąžinant neteisingai išmokėtas ar panaudotas lėšas, – nustatymą, taikymą ir priežiūrą. Auditoriaus atsakomybė 5. Audito Rūmai, remdamiesi savo audito rezultatais, privalo pateikti Europos Parlamentui ir Tarybai (7) metinių finansinių ataskaitų patikimumo bei jose atspindimų operacijų teisėtumo ir tvarkingumo patikinimo pareiškimą. Audito Rūmai savo auditą atlieka vadovaudamiesi IFAC tarptautiniais audito standartais ir etikos kodeksais bei INTOSAI tarptautiniais aukščiausiųjų audito institucijų standartais. Pagal šiuos standartus reikalaujama, kad Audito Rūmai planuotų ir atliktų auditą tokiu būdu, kad būtų gautas pakankamas patikinimas dėl to, ar Agentūros metinėse finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos. 6. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisinio pagrindo reikalavimams rizikos vertinimu. Atlikdamas šiuos rizikos vertinimus, auditorius atsižvelgia į visas vidaus kontrolės priemones, susijusias su finansinių ataskaitų rengimu ir sąžiningu jų pateikimu, taip pat į operacijų teisėtumui ir tvarkingumui užtikrinti įdiegtas priežiūros ir kontrolės sistemas, ir nustato esamomis aplinkybėmis tinkamas audito procedūras. Atliekant auditą taip pat įvertinamas apskaitos metodų tinkamumas, atliktų apskaitinių vertinimų pagrįstumas ir bendras finansinių ataskaitų pateikimas. 7. Audito Rūmai mano, kad gauti audito įrodymai yra pakankami ir tinkami jų patikinimo pareiškimui pagrįsti. Nuomonė dėl finansinių ataskaitų patikimumo 8. Audito Rūmų nuomone Agentūros metinėse finansinėse ataskaitose Agentūros finansinė būklė 2013 m. gruodžio 31 d. ir su tą dieną pasibaigusiais finansiniais metais susijusių operacijų ir pinigų srautų rezultatai visais reikšmingais aspektais yra pateikti teisingai, kaip to reikalauja jos finansinis reglamentas ir Komisijos apskaitos pareigūno priimtos apskaitos taisyklės. Sąlyginės nuomonės dėl finansinėse ataskaitose atspindimų operacijų teisėtumo ir tvarkingumo pagrindas 9. 2013 m. su dotacijomis susijusios išlaidos sudarė 32 milijonus eurų arba 39 % visų veiklos išlaidų. Agentūra, siekdama patikrinti bendradarbiaujančių šalių deklaruotas išlaidas, prieš išmokėdama su visais finansuotų operacijų tipais (bendromis grąžinimo operacijomis ir bendromis žemėje, jūroje ir ore vykdomomis operacijomis) susijusias išmokas, atliko pagrįstumo patikras. Bendradarbiaujančių šalių teises į išmokas pagrindžiančius dokumentus dažniausiai būdavo prašoma pateikti bendrų grąžinimo operacijų atveju, bet ne pagal susitarimus dėl dotacijų, kurie buvo pasirašyti iki 2013 m. birželio mėn., bendrų žemėje, jūroje ir ore vykdytų operacijų atveju. 10. Su bendromis žemėje, jūroje ir ore vykdomomis operacijomis susijusių sandorių vertė sudarė 23 milijonus eurų arba 28 % visų 2013 m. išlaidų. Nors buvo įdiegta išsamesnė po 2013 m. birželio mėn. pasirašytų susitarimų dėl dotacijų ex ante tikrinimų sistema, didžioji dalis 2013 m. operacijų buvo susijusi su iki tos dienos pasirašytais susitarimais dėl dotacijų. 11. Agentūra atlieka ankstesnių metų operacijas apimančių dotacijų ex post patikras. Šis ex post patikrų ciklas nebuvo taikomas nė vienai su 2013 m. dotacijomis susijusiai operacijai. 12. Kadangi nėra pakankamai tinkamų su 2013 m. operacijų ex ante ir ex post patikrinimų veiksmingumu susijusio audito įrodymų, patikinimas dėl 2013 m. su bendromis žemėje, jūroje ir ore vykdytomis operacijomis susijusių dotacijų sandorių teisėtumo ir tvarkingumo yra nepakankamas. Sąlyginė nuomonė dėl finansinėse ataskaitose atspindimų operacijų teisėtumo ir tvarkingumo 13. Audito Rūmų nuomone, išskyrus 9–12 dalyse išdėstytus klausimus, Agentūros 2013 m. sausio 1 d.– gruodžio 31 d. laikotarpio metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos.